CELEX: 62019CN0666
Language: el
Date: 2019-09-09 00:00:00
Title: Υπόθεση C-666/19 P: Αναίρεση που άσκησε στις 9 Σεπτεμβρίου 2019 η Changmao Biochemical Engineering Co. Ltd κατά της αποφάσεως που εξέδωσε το Γενικό Δικαστήριο (δεύτερο τμήμα) στις 28 Ιουνίου 2019 στην υπόθεση T-741/16, Changmao Biochemical Engineering κατά Επιτροπής

11.11.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 383/47
            
         
      Αναίρεση που άσκησε στις 9 Σεπτεμβρίου 2019 η Changmao Biochemical Engineering Co. Ltd κατά της αποφάσεως που εξέδωσε το Γενικό Δικαστήριο (δεύτερο τμήμα) στις 28 Ιουνίου 2019 στην υπόθεση T-741/16, Changmao Biochemical Engineering κατά Επιτροπής
      (Υπόθεση C-666/19 P)
      (2019/C 383/57)
      Γλώσσα διαδικασίας: η αγγλική
      
         Διάδικοι
      
      
         Αναιρεσείουσα: Changmao Biochemical Engineering Co. Ltd (εκπρόσωποι: K. Αδαμαντόπουλος και P. Billiet, avocats)
      
         Λοιποί διάδικοι στην αναιρετική διαδικασία: Ευρωπαϊκή Επιτροπή, Hyet Sweet
      
         Αιτήματα
      
      Η αναιρεσείουσα ζητεί από το Δικαστήριο:
      
                  —
               
               
                  να αναιρέσει, στο σύνολό της, την απόφαση του Γενικού Δικαστηρίου της Ευρωπαϊκής Ένωσης της 28ης Ιουνίου 2019, στην υπόθεση T-741/16,
               
            
                  —
               
               
                  να δεχθεί το αίτημα που υπέβαλε η αναιρεσείουσα με την προσφυγή της ενώπιον του Γενικού Δικαστηρίου και να ακυρώσει τον προσβαλλόμενο κανονισμό (1), κατά το μέτρο που αφορά την αναιρεσείουσα, σύμφωνα με το άρθρο 61 του Οργανισμού του Δικαστηρίου και
               
            
                  —
               
               
                  να καταδικάσει την καθής και την παρεμβαίνουσα πρωτοδίκως στα δικαστικά έξοδα της αναιρετικής διαδικασίας, καθώς και της διαδικασίας ενώπιον του Γενικού Δικαστηρίου στην υπόθεση T-741/16.
               
            Επικουρικώς, η αναιρεσείουσα ζητεί από το Δικαστήριο:
      
                  —
               
               
                  να αναπέμψει την υπόθεση στο Γενικό Δικαστήριο, προκειμένου αυτό να αποφανθεί επί του δευτέρου σκέλους του πρώτου λόγου της προσφυγής ακυρώσεως,
               
            
                  —
               
               
                  επικουρικότερα, να αναπέμψει την υπόθεση στο Γενικό Δικαστήριο, προκειμένου αυτό να αποφανθεί επί κάθε άλλου λόγου της προσφυγής, στο μέτρο που ο βαθμός ωριμότητας της υποθέσεως επιβάλλει κάτι τέτοιο και
               
            
                  —
               
               
                  να επιφυλαχθεί ως προς τα έξοδα.
               
            
         Λόγοι αναιρέσεως και κύρια επιχειρήματα
      
      Η αναιρεσείουσα προβάλλει πέντε λόγους αναιρέσεως.
      Πρώτος λόγος: οι διαπιστώσεις του Γενικού Δικαστηρίου που διαλαμβάνονται στις σκέψεις 54, 64-67, 69-70, 78-80, 87, 93 και 97-98 της αναιρεσιβαλλόμενης απόφασης ενέχουν πρόδηλη πλάνη όσον αφορά την εφαρμογή του νόμου και παραμορφώνουν τα πραγματικά περιστατικά, καθόσον στις σκέψεις αυτές κρίθηκε ότι οι λογαριασμοί της αναιρεσείουσας δεν είχαν συνταχθεί σύμφωνα με τα διεθνή λογιστικά πρότυπα (στο εξής: ΔΛΠ), και ότι επομένως η αναιρεσείουσα παρέβη το άρθρο 2, παράγραφος 7, στοιχείο γ', δεύτερη περίπτωση του βασικού κανονισμού (2). Ως παρεπόμενη συνέπεια της πλάνης του αυτής, το Γενικό Δικαστήριο υπέπεσε σε πλάνη περί το δίκαιο, καθόσον αρνήθηκε να εξετάσει τον ισχυρισμό που είχε υποβάλει η αναιρεσείουσα βάσει του άρθρου 2, παράγραφος 7, στοιχείο γ', τρίτη περίπτωση του βασικού κανονισμού.
      Δεύτερος λόγος: οι διαπιστώσεις του Γενικού Δικαστηρίου που διαλαμβάνονται στις σκέψεις 113, 115-118, 125-126 και 128 -130 της αναιρεσιβαλλόμενης απόφασης ενέχουν πρόδηλη πλάνη όσον αφορά την εφαρμογή του νόμου και παραμορφώνουν τα πραγματικά περιστατικά, καθόσον στις σκέψεις αυτές κρίθηκε ότι δεν συνιστά παράβαση του άρθρου 2, παράγραφος 7, στοιχείο α', του άρθρου 6, παράγραφος 8, και του άρθρου 9, παράγραφος 4, του βασικού κανονισμού, της υποχρέωσης επιμελείας ή του καθήκοντος χρηστής διοικήσεως η παράλειψη της Επιτροπής να ζητήσει από τον παραγωγό της ανάλογης χώρας λεπτομερή κατάλογο εξαγωγικών συναλλαγών προκειμένου να τον συνεκτιμήσει.
      Τρίτος λόγος: οι διαπιστώσεις του Γενικού Δικαστηρίου που διαλαμβάνονται στις σκέψεις 141-144, 152-153 και 155-162 της αναιρεσιβαλλόμενης απόφασης ενέχουν πρόδηλη πλάνη όσον αφορά την εφαρμογή του νόμου και παραμορφώνουν τα πραγματικά περιστατικά, καθόσον στις σκέψεις αυτές κρίθηκε ότι δεν συνιστά παράβαση των άρθρων 2, παράγραφος 10, και 9, παράγραφος 4, του βασικού κανονισμού, του άρθρου 2.4 της συμφωνίας αντιντάμπινγκ του ΠΟΕ, της υποχρέωσης επιμελείας ή του καθήκοντος χρηστής διοικήσεως η άρνηση της Επιτροπής να προσαρμόσει την κανονική αξία και την τιμή εξαγωγής της αναιρεσείουσας κατά τον υπολογισμό του περιθωρίου ντάμπινγκ.
      Τέταρτος λόγος: οι διαπιστώσεις του Γενικού Δικαστηρίου που διαλαμβάνονται στις σκέψεις 148 και 150 της αναιρεσιβαλλόμενης απόφασης ενέχουν πρόδηλη πλάνη όσον αφορά την εφαρμογή του νόμου και παραμορφώνουν τα πραγματικά περιστατικά, καθόσον στις σκέψεις αυτές κρίθηκε ότι δεν συνιστά παράβαση των άρθρων 3, παράγραφοι 2 και 3, και 9, παράγραφος 4, του βασικού κανονισμού, της αρχής της χρηστής διοικήσεως ή της υποχρέωσης επιμελείας η παράλειψη της Επιτροπής να προσαρμόσει το μη ζημιογόνο επίπεδο τιμών του ενωσιακού παραγωγού με βάση τις διαφορές στις πρόσθετες υπηρεσίες, τη συσκευασία, καθώς και τα δικαιώματα διπλωμάτων ευρεσιτεχνίας και τεχνογνωσίας που καταβάλλει ο κλάδος παραγωγής της Ένωσης.
      Πέμπτος λόγος: οι διαπιστώσεις του Γενικού Δικαστηρίου που διαλαμβάνονται στις σκέψεις 189-191, 194, 200-201 και 203-206 της αναιρεσιβαλλόμενης απόφασης ενέχουν πρόδηλη πλάνη όσον αφορά την εφαρμογή του νόμου και παραμορφώνουν τα πραγματικά περιστατικά, καθόσον στις σκέψεις αυτές κρίθηκε ότι δεν συνιστά παράβαση του άρθρου 2, παράγραφος 7, στοιχείο α', του άρθρου 2, παράγραφος 10, του άρθρου 3, παράγραφοι 2, 3, και 5, του άρθρου 6, παράγραφος 8, και του άρθρου 9, παράγραφος 4, του βασικού κανονισμού, της αρχής της χρηστής διοικήσεως ή της υποχρέωσης επιμελείας η παράλειψη της Επιτροπής να εξακριβώσει αν οι τιμές αγοράς των πρώτων υλών για τον κλάδο παραγωγής της Ένωσης διαμορφώθηκαν σε συνθήκες ανταγωνισμού, και να ζητήσει τη συμπλήρωση σχετικού ερωτηματολογίου προμηθευτή.
      
         (1)  Εκτελεστικός κανονισμός (ΕΕ) 2016/1247 της Επιτροπής, της 28ης Ιουλίου 2016, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές ασπαρτάμης καταγωγής Λαϊκής Δημοκρατίας της Κίνας (ΕΕ 2016, L 204, σ. 92).
      
         (2)  Κανονισμός (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (ΕΕ 2016, L 176, σ. 21).